N-PARKเตรียมยื่นฎีกาหลังศาลอุทธรณ์แก้คำพิพากษาศาลชั้นต้น
N-PARK เตรียมยื่นฎีกาหลังศาลอุทธรณ์แก้คำพิพากษาศาลชั้นต้นลดภาระดบ.เหลือ 15.5%
5 พ.ย. 2553

N-PARK เตรียมยื่นฎีกาหลังศาลอุทธรณ์แก้คำพิพากษาศาลชั้นต้นลดภาระดบ.เหลือ 15.5%
รายงานข่าวจากบริษัท แนเชอรัล พาร์ค  (N-PARK)  แจ้งว่า เมื่อวันที่ 5 พ.ย. 2553 ศาลอุทธรณ์พิพากษาแก้คำพิพากษาศาลชั้นต้นเป็นว่าให้จำเลยชำระดอกเบี้ยอัตรา 15.5 % ต่อปี นับแต่วันฟ้อง (17 ส.ค. 2549) ย้อนหลังไป 5 ปี โดยให้หักดอกเบี้ยที่จำเลยชำระแก่โจทก์แล้วจำนวน 651,821.92 บาท ออกด้วย และดอกเบี้ยอัตราดังกล่าวนับถัดจากวันฟ้องเป็นต้นไปจนกว่าจะชำระเสร็จแก่โจทก์ 
อย่างไรก็ตาม จากผลของคำพิพากษาดังกล่าว ทำให้บริษัทมีภาระดอกเบี้ยน้อยลงมากจากเดิมดอกเบี้ยอัตรา 21 % ต่อปี นับจากวันที่ 1 ก.ย. 2539 เปลี่ยนเป็นอัตราร้อยละ 15.5 ต่อปี นับจากวันที่ 17 ส.ค.2544 (นับแต่วันฟ้องย้อนหลังไป 5 ปี)โดยคดีนี้เป็นคดีที่สืบเนื่องจากที่ ธนาคารสินเอเซีย  ซึ่งเป็นอดีตเจ้าหนี้อีกรายหนึ่งในแผนฟื้นฟูกิจการ ยื่นฟ้องบริษัท แนเชอรัล พาร์ค ต่อศาลแพ่งกรุงเทพใต้ในมูลหนี้ค้ำประกันเป็นเงินต้นและดอกเบี้ยรวมจำนวน 769.72 ล้านบาท และต่อมาเมื่อวันที่ 6 ก.ค. 2550 ศาลแพ่งกรุงเทพใต้ได้พิพากษาให้บริษัทชำระเงินต้นจำนวน 247.50 ล้านบาท พร้อมดอกเบี้ยในอัตรา 21 % ต่อปีนับจากวันที่ 1 ก.ย.2539 เป็นต้นไป จนกว่าจะชำระหนี้ให้แก่โจทก์เสร็จสิ้น แต่ทั้งนี้ดอกเบี้ยทั้งหมด เมื่อคำนวณถึงวันฟ้องแล้วต้องไม่เกิน 522.22 ล้านบาท แต่หากโจทก์ได้รับชำระหนี้จากการบังคับคดีกับลูกหนี้รายอื่นๆ ในมูลหนี้รายเดียวกันนี้ไปแล้วเพียงใดให้สิทธิในการบังคับชำระหนี้ของโจทก์ในคดีนี้ลดลงเพียงนี้ โดยบริษัทได้ยื่นอุทธรณ์คำพิพากษาของศาลแพ่งกรุงเทพใต้ดังกล่าวต่อศาลอุทธรณ์เมื่อวันที่ 15 ส.ค. 2550
ทั้งนี้ บริษัทอยู่ระหว่างการเตรียมยื่นฎีกาคำพิพากษาของศาลอุทธรณ์ดังกล่าวต่อศาลฎีกา หากบริษัทมีความคืบหน้าประการใด จะแจ้งให้ท่านทราบต่อไป ทั้งนี้ นักลงทุนสามารถดูภาพรวมคดีความของบริษัทได้ที่เว็บไซต์ http://www.nparkfactandinfo.com